Brian Mikkelsen (KF), 2012-08-20:
Man gør det mere attraktivt at arbejde, og det er det vigtigste for os.
Vi vil ikke lave noget angreb på familien.
For os er familien ukrænkelig, anset hvilken form man vælger at have sin familie i, og derfor er vi også imod og har også kæmpet imod, at man har lavet den progression med hensyn til børnechecken.
Den har vi været inderligt imod, og vi har kæmpet med regeringen for at få en ligestilling mellem enlige og gifte i den henseende.
For det er vigtigt, at man bevarer familien som institution – den er en base i den turbulente virkelighed, vi lever i – at der er et fast, urokkeligt punkt, og det er ens familie.
Derfor vil vi ikke være med til nogen som helst angreb på familien.
Vi vil snarere beskytte familien.
Men det er også vigtigt for os at sikre, at der er stor forskel på at være på overførselsindkomst og være på arbejde.
Derfor skal incitamentet være til stede både for den enlige og for familien til at være på arbejde i stedet for at være på overførselsindkomst.
Det er et bærende princip i konservativ politik, at det altid – altid – skal kunne betale sig at arbejde frem for at være på overførselsindkomst.
Det Konservative Folkeparti støtter regeringens skatteforslag, som vi behandler i dag.
For os er bundlinjen, at den aftale, vi lavede med regeringen og Venstre, giver skattelettelser for 14 mia. kr., netto for 7 mia. kr.
Det er til fordel for Danmark, og det er til fordel for produktiviteten, arbejdsudbuddet og konkurrenceevnen i det danske samfund.
Den nettoeffekt bliver jo også finansieret af nogle tidsler, som ikke er groet i vores have.
Vi er også meget kede af den udmelding, der var i Politiken i går fra SF's ordfører, hr. Jonas Dahl, hvor der nærmest lød en opfordring til at emigrere fra det danske samfund, hvis man ikke kunne klare lugten i bageriet i forbindelse med det her forslag.
Det er et forslag, som desværre vil koste konkurrenceevne og tab af arbejdspladser i Danmark.
Vi stemmer for det, fordi det er et led i en samlet pakke, men det er for provokatorisk og konfrontatorisk at lægge op til en kamp med de danske virksomheder, som kommer med reelle indvendinger og siger, at det her kommer til at koste arbejdspladser og eksportindtægter for det danske samfund.
Skatteaftalen rummer dog også en masse positive elementer, som er til gavn for danskerne og for arbejdspladserne i Danmark.
Det er til gavn for arbejdspladserne i Danmark, at beskæftigelsesfradraget bliver fordoblet: 3,1 million danskere, der arbejder, vil opleve en fordobling af deres beskæftigelsesfradrag.
Det vil helt sikkert øge arbejdsudbuddet, og det vil øge incitamentet til at give den en ekstra skalle og til at være ude på arbejdsmarkedet.
Det er de ting, der skal til, for at vi kan sikre arbejdspladserne og produktionen i det danske samfund.
Det, at man nu får hævet den til 467.000 kr., betyder, at 275.000 færre skal betale topskat i fremtiden.
Jeg skal ikke lægge skjul på, at Det Konservative Folkeparti helst så, at man skar nogle procenter af topskatten, ligesom vi for øvrigt gjorde i den sidste skattereform, hvor vi fjernede 7,5 pct. af marginalskatten ved bl.a. at fjerne mellemskatten.
Det ville være mest effektivt med hensyn til at sikre velfærd, produktion, produktivitet og arbejdspladser i Danmark.
Men vi er tilfredse med, at vi er med til at sikre, at 275.000 færre danskere kommer til at betale topskat i fremtiden.
Det er håndværkeren, det er metalarbejderen, det er de mennesker, som tjener penge hjem til det danske samfund.
Vi kommer også af med iværksætterskatten, og det betyder forhåbentlig, at der kommer flere penge til investeringer i SMV-konceptet, altså at små og mellemstore virksomheder får nogle flere penge til investeringer, udvikling, innovation og procesudvikling.
Så på bundlinjen er det alt i alt et o.k. forslag, som Det Konservative Folkeparti støtter op omkring.
Vi er glade for aftalen, og vi vil også godt kvittere for et godt samarbejde med regeringen, som på trods af store, store overvejelser og problemer stod ved det, man havde til hensigt.
Jeg synes, det har været nogle gode og konstruktive forhandlinger, og det tegner også godt for det politiske klima i Danmark, at man på den måde kan samarbejde på tværs af partiskel om fornuftige resultater til gavn for Danmark.
Så der skal være ros til regeringen for forhandlingerne.
Vi har større ambitioner i Det Konservative Folkeparti – meget større ambitioner.
Vi erkender, at vi her har indgået en aftale.
Det forpligter i forhold til aftalen, men ikke mere, end at vi gerne ikke bare vil tage fat på at kigge på tidslerne, men også har større ambitioner med hensyn til at sænke skatten på arbejde betragteligt mere for danske beskæftigede.
Vi tror på, at skat hjælper, og det er jo årsagen til, at man har skat i det danske samfund.
Hvis man som regering har en tendens til at ville lægge ekstra skatter og afgifter på bestemte produkter, er det, fordi man fra regeringens side siger, at man vil begrænse forbruget af de produkter.
Så har det en negativ effekt.
Hvis man så samtidig – som regeringen gør i sine beregninger her – erkender, at der er en dynamisk effekt af, at man sænker skatten på arbejde, så har det selvfølgelig også en effekt, at man sænker skatten på arbejde.
Derfor skal vi videre ad det spor.
Hvis man skal have flere i arbejde og sikre beskæftigelse og produktion i det danske samfund, bliver vi nødt til at sænke skatterne på arbejde mere i Danmark.
Der, hvor den største effekt er, er i topskatten.
Beskæftigelsesfradraget har også en effekt, og alle former for skatter har en effekt i forhold til at motivere folk til at arbejde, hvis man sænker skatterne.
Derfor skal vi videre ad det spor.
Vi er meget mere ambitiøse, og vi vil også komme med konkrete forslag til det her i den kommende samling.
Vi er også glade for, at vi i forbindelse med aftalen her fik fjernet de angreb, der var på folkepensionens grundbeløb og på husejerne, og at den aldersdiskrimination, som lå i forslaget, blev fjernet. Så fra Det Konservative Folkepartis side støtter vi forslaget.
Vi står ved de aftaler, der er indgået, men lover også, at vi i de kommende år vil have endnu flere og større ambitioner på skatteområdet end den aftale, som vi indgik med regeringen lige før sommerferien.
Det kan siges med et klart, rungende nettobeløb, som hedder 7 mia. kr. i reelle skattelettelser til danskerne: 275.000 mennesker, der slipper for at betale topskat, 3,1 million danskere ude på arbejdsmarkedet, der får fordoblet deres beskæftigelsesfradrag.
Samtidig fik vi fjernet de urimelige indgreb, der gjaldt boligejerne og folkepensionens grundbeløb, samt aldersdiskriminationen.
Alt det fik vi trukket i den helt rigtige retning til gavn for såvel produktionen som incitamentet til at arbejde i Danmark, og man fik f.eks. gennemført det, som vi skal diskutere under det næste lovforslag, altså at der bliver større forskel på at være på arbejde og på at være på forsørgelsesindkomst.
Det er god borgerlig politik.